

**SPOROČILO ZA JAVNOST**

**PIKA JUTRI KLJUB DEŽJU PRIDE V VELENJE**

**Velenje, 16. septembra 2017 – Jutri je za Velenje in vse ljubitelje Pikinega festivala pomemben dan. V mesto bo namreč prispela Pika s svojo posadko in prejela župansko lento, s tem pa oblast v mestu za naslednjih sedem dni. Pikin otvoritveni družinski dan se bo kljub napovedanemu dežju na osrednjem festivalskem prizorišču ob Velenjskem jezeru začel ob 10. uri, otvoritvena svečanost pa je napovedana ob 16. uri.**

Organizatorji bodo zaradi napovedanega dežja program prilagodili vremenu. Ob 10. uri bodo odprli vsa pokrita prizorišča, kjer potekajo ustvarjalne delavnice na osrednjo temo letošnjega festivala - Pika odkriva podeželje. Obiskovalci bodo lahko ustvarjali v Pikini vasi v Beli dvorani ter v velikem šotoru, ki je razdeljen na Kmečko hišo in Kmečko dvorišče. Nekaj koncertov in predstav, ki naj bi potekali na zunanjih odrih, bodo prestavili v Belo dvorano, nekaj pa jih bodo žal odpovedali. Okrnjen bo tudi športni del in prikaz kmečkih opravil, vseeno pa Pika za jutrišnji dan obljublja pravo zabavo.

Organizatorji upajo, da se bo v popoldanskem delu dneva vreme izboljšalo in da bodo lahko otvoritveno svečanost izvedli na Kapitanovem odru na prostem. Če bo deževalo, pa bo osrednji otvoritveni dogodek v Beli dvorani.

Ker je prizorišče ob jezeru zaradi dežja zelo razmočeno, organizatorji pozivajo obiskovalce, da se primerno obujejo in oblečejo ter uživajo v Pikinem podeželju.

*Pikin festival tudi letos pod pokroviteljstvom Mestne občine Velenje prireja javni zavod Festival Velenje v sodelovanju s številnimi soorganizatorji in partnerji (Medobčinska zveza prijateljev mladine Velenje, Knjižnica Velenje, Mladinski center Velenje, Javni sklad za kulturne dejavnosti - OI Velenje, Muzej Velenje, Glasbena šola Frana Koruna Koželjskega Velenje, Vrtec Velenje, Šolski center Velenje, ŠRZ Rdeča dvorana Velenje, ZKD Šaleške doline, Športna zveza Velenje, Univerza za III. življenjsko obdobje Velenje, Ljudska univerza Velenje, Zdravstveni dom Velenje, Gasilska zveza Velenje, ERICo Velenje, Zavod za turizem ŠD, policija, vojska, osnovne šole ter številne druge organizacije in društva iz Šaleške doline).*

*Podrobnejše informacije o programu in aktivnostih 28. Pikinega festivala so objavljene na spletni strani* [*www.pikinfestival.si*](http://www.pikinfestival.si)*.*

- Konec -

**Več informacij:**

Barbara Pokorny, direktorica Festivala Velenje

03 898 25 80 / 041 535 567 / www.pikinfestival.si

**Fotografije za tisk ali objavo na spletu:** pika@velenje.si